《贺新凉 题沈刺史芝英诗集，用黄仲则怀太白韵》
清代·胡薇元

蘅杜才人老。记羁栖嘉陵江上，啸歌凭吊。博得方州如斗大，绿啸黄莲清眺。

任骚屑美人芳草。髀肉功名京洛梦，点吴霜毕竟风情好。

剩一卷，柴桑稿。

长唫那管监州笑。记当时风流小宋，闻声相告。惟问八叉贤刺史，双鬓白来多少。

可还忆寒蛩郊岛。见说乌斯行役去，待弓衣织遍烦青鸟。

文字债，几时了。

作者简介：胡薇元，字孝博，大兴籍浙江山阴人。举人，四川知县。有《天云楼诗》。